Dalgħodu, f'isem l-Unjoni Ewropea, il-President tal-Kunsill Ewropew u l-President tal-Kummissjoni Ewropea ffirmaw il-ftehim dwar il-kummerċ u l-kooperazzjoni bejn l-UE u r-Renju Unit. Dan il-ftehim issa ser jiġi ppreżentat lir-Renju Unit biex jiġi ffirmat mill-Prim Ministru Boris Johnson, qabel ma jiġi applikat b'mod proviżorju mill-1 ta' Jannar 2021. Il-ftehim li ffirmajna llum huwa r-riżultat ta' xhur ta' negozjati intensi li fihom l-Unjoni Ewropea wriet livell ta' unità bla preċedent. Dan huwa ftehim ġust u bbilanċjat li jipproteġi bis-sħiħ l-interessi fundamentali tal-Unjoni Ewropea u joħloq stabbiltà u prevedibbiltà għaċ-ċittadini u l-kumpaniji. Charles Michel, President tal-Kunsill Ewropew. Dan il-ftehim imbagħad ser jiġi eżaminat mill-Parlament Ewropew u mill-Kunsill, qabel ma jkun jista' jiġi ratifikat mill-Unjoni Ewropea. F'dan il-kuntest, huwa ta' importanza kbira għall-Unjoni Ewropea u għar-Renju Unit li jħarsu 'l quddiem, bil-ħsieb li jiftħu kapitolu ġdid fir-relazzjonijiet tagħhom. Charles Michel, il-President tal-Kunsill Ewropew: " L-Unjoni Ewropea lesta taħdem spalla ma' spalla mar-Renju Unit fuq kwistjonijiet ewlenin. Fosthom dwar it-tibdil fil-klima, qabel il-COP 26 fi Glasgow, u dwar ir-rispons globali għall-pandemiji, b'mod partikolari permezz ta' trattat possibbli dwar il-pandemiji. Fir-rigward tal-affarijiet barranin, ser infittxu kooperazzjoni fuq kwistjonijiet speċifiċi abbażi tal-valuri u l-interessi komuni tagħna. Dawn huma kwistjonijiet ewlenin li ser ikollna niddiskutu fuq bażi regolari, bħal kif nagħmlu mas-sħab strateġiċi tagħna, u ninsab ħerqan għal din il-kooperazzjoni. "